Astral verwag laer verdienste | Netwerk24
Astral verwag laer verdienste
Deur Francois Williams 16 Maart 2021 10:24
Astral Foods, die grootste plaaslike produsent van hoendervleis, verwag dat sy verdienste per aandeel vir die halfjaar tot einde Maart tot 45% laer as 'n jaar gelede sal wees.
Die hoendervleisprodusent Astral Foods verwag dat sy verdienste vir die halfjaar tot einde Maart nie meer as 45% laer as 'n jaar gelede sal wees nie.
Die produsent waarsku dat die effek van die nasionale inperking op die ekonomie en die gedempte verbruikersbesteding deur die hele ses maande gevoel is.
Hy het in die vorige vergelykende tydperk 'n verdienste per aandeel van R9,51 behaal, en mik om vir die halfjaar tot einde Maart minstens R5,23 per aandeel in verdienste te behaal.
Astral, wat verwag om teen 17 Mei sy halfjaarresultate bekend te maak, het op die JSE se nuusdiens, Sens, daarop gewys dat die vorige vergelykende tydperk in die tyd was voordat die pandemie in sy felheid in Suid-Afrika toegeslaan het.
Hy waarsku boonop dat sy pluimvee-afdeling nie in die halfjaar daarin kon slaag om die aansienlike styging in hoendervoer van die verkoopprys van sy produkte te verhaal nie.
Astral sê hy beoog om later weer 'n handelsverklaring uit te reik namate daar groter sekerheid is oor met hoeveel die verdienste per aandeel kan daal.